b'\n_START_ARTICLE_\nSanta Clara (California)\n_START_SECTION_\nHistorie\n_START_PARAGRAPH_\nDen f\xc3\xb8rste europeeren som bes\xc3\xb8kte dalen var den spanske soldaten og nybyggeren Jos\xc3\xa9 Francisco Ortega i 1769. Han oppdaget at omr\xc3\xa5det var befolket av innf\xc3\xb8dte amerikanere som spanjolene kalte \xc2\xabthe Costanos\xc2\xbb, \xc2\xabkystfolket\xc2\xbb, senere kjent som Ohlone-folket.  Spanjolene begynte \xc3\xa5 kolonisere California ved \xc3\xa5 bygge 21 misjonsstasjoner og misjonsstasjonen Santa Clara de Asis ble grunnlagt i 1777._NEWLINE_I 1846 ble det amerikanske flagget heist over Monterey og symboliserte overf\xc3\xb8ringen av suvereniteten til Californiarepublikken over til USA. I 1851 ble Santa Clara College etablert p\xc3\xa5 omr\xc3\xa5det til den opprinnelige misjonsstasjonen. Santa Clara fikk bystatus i 1852, godkjent av delstaten i 1862._NEWLINE_De neste hundre \xc3\xa5rene var \xc3\xb8konomien basert p\xc3\xa5 landbruk, siden frukthager og gr\xc3\xb8nnsaker trivdes godt i den fruktbare jorda. I begynnelsen av det 20. \xc3\xa5rhundre hadde befolkningstallet n\xc3\xa5dd 5000, og l\xc3\xa5 omtrent p\xc3\xa5 det niv\xc3\xa5et i mange \xc3\xa5r._NEWLINE_I 1905 ble de f\xc3\xb8rste offentlige flyvninger i stor h\xc3\xb8yde utf\xc3\xb8rt over Santa Clara i glidefly konstruert av John J. Montgomery. Halvlederindustrien som skj\xc3\xb8t fart rundt 1960 endret byen og den omkringliggende Silicon Valley for alltid. Det er n\xc3\xa5 f\xc3\xa5 spor igjen av det tidligere landbrukslandskapet._NEWLINE_Santa Claras f\xc3\xb8rste sykehus ble bygd i 1963. Bygningen, som l\xc3\xa5 p\xc3\xa5 Kiely Boulevard, ble i 2007 erstattet av det nye Kaiser Permanente medical center som ligger p\xc3\xa5 Lawrence Expressway ved Homestead Road._NEWLINE_Santa Clara hadde ogs\xc3\xa5 en stort mentalsykehus som het Agnews State Hospital. If\xc3\xb8lge National Park Service, ble over 100 personer drept der under jordskjelvet i 1906. Anlegget er det tidligere hovedkontoret til Sun Microsystems og er registrert som et kulturminne hos National Register of Historic Places.\n_START_SECTION_\nGeografi\n_START_PARAGRAPH_\nSanta Clara dreneres av tre flomvassdrag, som alle renner ut i den s\xc3\xb8ndre delen av San Francisco-bukten; de tre elvene er San Tomas Aquino Creek, Saratoga Creek, og Calabazas Creek._NEWLINE_Det er noen viktige biologiske ressurser i byen, inkludert habitat for graveugla, som er en spesielt viktig art i California p\xc3\xa5 grunn av reduksjonen i dens leveomr\xc3\xa5der som skyldes byutviklingen i siste del av det 20. \xc3\xa5rhundre. Denne ugla bruker hi lagd av jordekorn og foretrekker t\xc3\xb8rre, \xc3\xa5pne slettelandskap._NEWLINE_Selv om Santa Clara ligger bare 72 km fra San Francisco, er klimaet litt annerledes\xe2\x80\x94s\xc3\xa6rlig om sommeren, som generelt er varm og solrik i motsetning til de t\xc3\xa5kete og kj\xc3\xb8lige forholdene man ofte finner i San Francisco. Gjennomsnittlig dagtemperatur i juli er fra 28 \xc2\xb0C til 12 \xc2\xb0C. Vinteren er mild med vanlige dagtemperatur i januar fra 14 \xc2\xb0C til 3 \xc2\xb0C. Mesteparten av nedb\xc3\xb8ren kommer i l\xc3\xb8pet av vinterm\xc3\xa5nedene, sommerm\xc3\xa5nedene er som oftest uten nedb\xc3\xb8r.\n_START_SECTION_\nDemografi\n_START_PARAGRAPH_\nIf\xc3\xb8lge folketellingen i 2010, var det 116\xc2\xa0468 innbyggere, 43\xc2\xa0021 husholdninger, og 27\xc2\xa0936 familier som bodde i byen. Befolkningstettheten var 2443/km\xc2\xb2.  Fordelingen p\xc3\xa5 rase/etnisitet var 45,0% hvite, 2,7% afroamerikanere, 0,5% indianere, de \xc3\xb8vrige var bl.a. fordelt p\xc3\xa5 asiater og folk fra stillehavs\xc3\xb8yene._NEWLINE_Av de 43\xc2\xa0021 husholdningene hadde 33,7% barn under 18 \xc3\xa5r som bodde i husholdningen. 25,4% av alle husholdningene var enslige og 6,8% var eldre over 65 \xc3\xa5r som bodde alene. Gjennomsnittlig st\xc3\xb8rrelse p\xc3\xa5 husholdningene var 2,63 personer og gjennomsnittsfamilien var 3,18._NEWLINE_21,3% av befolkningen var under 18, 10,7% fra 18 til 24, 36,0% fra 25 til 44, 22% fra 45 til 64, og 10% var 65 \xc3\xa5r eller eldre. Medianalderen var 34,1 \xc3\xa5r. For hver 100. kvinne var det 102 menn. For hver 100. kvinne 18 \xc3\xa5r og eldre, var det 100,9 menn._NEWLINE_Medianinntekten for en husholdning i byen var US$ 84291, og medianinntekten for en familie var US$ 92578. Menn hadde en medianinntekt p\xc3\xa5 US$ 48276 sammenlignet med US$ 30900 for kvinner. Medianinntekten per innbygger i byen var US$ 39102. Omkring 5,8% av familiene og 8,6% av befolkningen levde under fattigdomsgrensen, inkludert 11,4% av de under 18 og 7,1% av de som var 65 \xc3\xa5r eller eldre.\n_START_SECTION_\n\xc3\x98konomi og n\xc3\xa6ringsliv\n_START_PARAGRAPH_\nSanta Clara eier og driver elektrisitetsselskapet Silicon Valley Power. I 2005 satte selskapet det nye kombikraftverket Donald Von Raesfeld (DVR) Power Plant i drift. Det nye kombikraftverket med gassturbin produserer 147 megawatt for byen og dens innbyggere._NEWLINE_Affymetrix, Agilent Technologies, Applied Materials, Atheros, Extreme Networks, Intel, Intevac, McAfee, National Semiconductor, Nvidia, OmniVision Technologies, Palo Alto Networks, PMC-Sierra, Rovi, Synaptics, Marvell Technology Group og Trident Microsystems er blant selskapene som har hovedkontor i Santa Clara.'